Brusel 27. apríla (TASR) - Po zrážke vlakov v belgickom meste Izegem na západe krajiny, pri ktorej sa vo štvrtok neskoro večer zranilo 51 osôb, je vlaková doprava v regióne obmedzená. Traja ľudia utrpeli vážne zranenia.
Pri nehode sa značne poškodili vlakové súpravy a trať. Podľa belgickej rozhlasovej stanice VRT by trať mali opraviť do pondelka. Na nástupišti v meste Izegem nabehol neobsadený vlak na vlak s cestujúcimi.
Až 48 osôb ošetrili s ľahšími zraneniami, alebo so šokom. Nehoda spôsobila v západnom Belgicku výpadky v rannej doprave. Príčina havárie zatiaľ nie je známa a prebieha vyšetrovanie.